  Туспуктэм: Руслан Нуриахметов Майя Бывальцева Ижкарысь кык школаосын нимысьтыз ожгар ужрадын быремъёслы буре ваён пулъёс усьтӥзы. Ужрадэ ожгарчиослэн ӵыжы-выжыоссы, Габдулла Тукай нимо 6 номеро гимназиын дышетскисьёс но дышетӥсьёс пыриськизы. Со сярысь кар администрацилэн пресс-службаез ивортӥз. Максим Иванов 38 номеро школаын (али 6 номеро гимназия) 1-8 классъёсын дышетскиз, 9-тӥ классэз Можгаысь гимназиын йылпумъяз. Училищеын тодон-валанъёс басьтӥз. Срочной служба ортчемез бере, контракт юнматӥз. 2022-тӥ арын тулыспалысен нимысьтыз ожгар ужрадын ожмаськиз, 6-тӥ куартолэзе ож заданиез быдэстыкуз бырыны шедиз. Мужество орденэн пусъемын (кулэм бере). Со школаын ик Артём Шамилов но дышетскиз. Армиын служба ортчыса, контракт юнматӥз. Сириын, Ливиын, Армениын, Нагорной Карабахын служба нуиз. Нимысьтыз ожгар ужрадын ротаез засадае шедиз, Артём быриз. Пусъемын Мужество орденэн (кулэм бере). « Та буре ваён инты тӥледлы кык дышетскисьёслэн подвигъёссы сярысь тодады вайытозы » Наталья Гвоздкова, Ижкар администрацилэн тӧроезлэн воштӥсез « Пиос, кудъёссэ асьмеос туннэ тодамы вайиськомы, зэмос воргоронъёс луыса будӥзы. Соос Атыкай музъеммес утись луыны но асьмеос понна улонзэс сётыны ӧз кышкалэ. Асьмелэн ужпуммы – котькуд адямиез, котькуд ожгарчиез тодамы возьыны. Нимысьтыз ужрад ӝоген быроз, ожгарчиосмы Вормонэн бертозы, асьмеос соосты сӥё-дано пумитаны кулэ » Максим Шумихин, «Защитники Отечества» фондлэн улосвыл ёзэтэзлэн кивалтӥсез Эшшо одӥгзэ буре ваён пулэз 18 номеро школалэн борддорез борды юнматӥзы. Отын 2000-2009 аръёсы Евгений Чуреев дышетскиз. Армиын служба ортчемез бере контракт юнматӥз. Сириын ожмаськонэ, Казахстанын миротворческой ужрадэ пыриськиз. 2022-тӥ арын оштолэзе нимысьтыз ожгар ужрад мынон интые келязы. Шуркынмонэ командирзэ пуштэм снарядлэн осколокъёсызлэсь ворсаз, ачиз бырымон сӧсырмиз. Мужество орденэн пусъемын (кулэм бере). Тегъёс: Мерлык буреваён тодынвозён Ижкар нимысьтызужрад Удмуртия  